Tim studenata Sveučilišta u Zagrebu na Finalu Svjetskoga studentskog ACM ICPC natjecanja u programiranju, koje se od 16. do 21. svibnja 2015. godine održavalo u Marrakechu, Maroko, ostvario je izniman uspjeh osvojivši srebrnu medalju i sedmo mjesto u ukupnom poretku u jakoj konkurenciji od 128 najjačih sveučilišnih timova iz cijeloga svijeta.

U timu su nastupili Stjepan Glavina, Ivan Katanić i Gustav Matula, studenti Fakulteta elektrotehnike i računarstva.

Na finalu su premoćno pobijedili favoriti (St. Petersburg National Research University of IT, Mechanics and Optics), a od hrvatskoga tima bili su bolji još samo Moscow State University, The University of Tokyo, dva sveučilišta iz Kine (Tsinghua i Peking) te University of California at Berkeley.

ACM ICPC natjecanje prvi put je održano 1970. godine, a od 1997. je pod sponzorstvom giganta IBM. Svaki tim sastoji se od triju studenata. Natjecateljima je dano na raspolaganje pet sati tijekom kojih moraju riješiti između osam i dvanaest problema vezanih uz programiranje. Pobjednik je tim koji pruži najviše točnih rješenja.

Za ljestvicu s konačnim poretkom uputite se ovdje.